predkladacia správa

V súlade s plánom legislatívnych úloh vlády Slovenskej republiky na rok 2000 predkladá Ministerstvo hospodárstva Slovenskej republiky legislatívny zámer zákona o hospodárskej mobilizácii ako východisko na vypracovanie návrhu zákona o hospodárskej mobilizácii. 
Úloha predložiť zákon o hospodárskej mobilizácii vyplýva pre Ministerstvo hospodárstva Slovenskej republiky i z  Národného programu prípravy Slovenskej republiky na členstvo v NATO, schváleného uznesením vlády Slovenskej republiky č. 852/1999 a z aktualizovaného ročného programu prípravy Slovenskej republiky na členstvo v NATO na rok 2000, ktorými si Slovenská republika stanovuje ciele a úlohy na vytvorenie predpokladov v oblasti integrácie do sústavy kolektívnej obrany a bezpečnosti. 
V nadväznosti na závery Washingtonského Summitu z 23.-24. apríla 1999 a v zmysle strategickej koncepcie NATO bude Slovenská republika musieť prijať právnu úpravu pre optimálne plánovanie a využívanie zdrojov hospodárstva Slovenskej republiky na riešenie krízových situácii (plánovanie, zamerané na rýchly prechod mierových ekonomík/hospodárstva na krízový stav/základ“ a „využitie civilných zdrojov pri podpore obrany krajín Aliancie“).
Východiskovým predpokladom na vypracovanie a schválenie novej právnej úpravy v oblasti hospodárskej mobilizácie je aj predpokladaná novelizácia Ústavy Slovenskej republiky alebo schválenie ústavného zákona o bezpečnosti Slovenskej republiky. Predkladanou právnou normou sa v súlade s čl. 18 ods.2 písm. d) a s čl. 20 ods. 4 Ústavy Slovenskej republiky zákonne upraví nútené obmedzenie vlastníckeho práva, nútené služby a konanie, definujú sa nástroje štátu umožňujúce eliminovať negatívny dopad dôsledkov núdzového stavu, výnimočného stavu, vojnového  stavu a vojny. 
Legislatívny zámer zákona o hospodárskej mobilizácii vychádza z potreby novým spôsobom právne upraviť plánovanie a využívanie zdrojov Slovenskej republiky na zabezpečenie potrieb obyvateľstva, ozbrojených síl a ozbrojených bezpečnostných zborov v krízovej situácii. Doterajšia právna úprava v zákone č. 40/1961 Zb. o obrane Československej socialistickej republiky v znení neskorších predpisov, vo výnose Ministerstva hospodárstva č. 2/1993 na koordináciu hospodárskej mobilizácie (oznámenie  č. 204/1993 Z.z.) a v nariadení vlády ČSFR č. 284/1992 Zb. o opatreniach hospodárskej mobilizácie, je zameraná takmer výhradne na brannú pohotovosť štátu, nezodpovedá súčasným právnym, ekonomickým, spoločenským a politickým pomerom v Slovenskej republike a ani nevytvára  podmienky pre kompatibilnú zahraničnú a bezpečnostnú politiku štátu.
       Zákon o hospodárskej mobilizácii bude v ďalšom legislatívnom procese predkladaný spolu so zákonom o obrane, nakoľko vecná stránka týchto zákonov spolu vytvorí komplexný a súrodý právny rámec tak na zabezpečenie obrany a bezpečnosti Slovenskej republiky ako aj na riešenie krízových situácii. Základnou podmienkou ďalšieho legislatívneho procesu súvisiaceho s prípravou zákona o hospodárskej mobilizácii je schválenie ústavného zákona o bezpečnosti Slovenskej republiky a legislatívneho zámeru zákona o obrane. Pôsobnosť štátnych orgánov a obcí pri príprave a realizácii opatrení hospodárskej mobilizácie bude upravená zmenami štátnej správy po jej reforme.
Legislatívny zámer zákona o hospodárskej mobilizácii prerokovala porada vedenia ministra hospodárstva a na medzirezortné pripomienkové konanie bol predložený 27. júna 2000. Predmetom rokovania Legislatívnej rady vlády SR bol dňa 15. augusta 2000 a Rady hospodárskej a sociálnej dohody SR dňa 25. augusta. Na rokovanie  vlády sa predkladá bez  rozporov.  (Dodatočne vzniknuté kompetenčné rozpory boli s konečnou platnosťou odstránené rokovaním ministra hospodárstva s predsedom Správy štátnych hmotných rezerv SR v dňoch 24. októbra a 27. októbra 2000. Na základe uvedenej skutočnosti požiadal minister hospodárstva listom č. 1619/2001-010-1030 podpredsedu vlády SR pre legislatívu o opätovné zaradenie predmetného legislatívneho zámeru na rokovanie vlády SR.  

Pripomienky prijaté na rokovaní vlády SR budú premietnuté do paragrafového znenia.